Title: Informácia o návšteve komisára Európskej komisie pre rozširovanie Güntera Verheugena v Slovenskej republike v dňoch 1
Author: MZV SR
Last saved by: test

Informácia o návšteve komisára Európskej komisie pre regionálnu politiku Michela Barniera v Bratislave dňa 30. júla 2002

Dňa 30. júla 2002 sa v Bratislave uskutočnila pracovná návšteva komisára Európskej komisie (EK) pre regionálnu politiku Michela Barniera. Komisára sprevádzali za EÚ: Eric van der Linden – veľvyslanec Delegácie EK v Bratislave, Ana Gallo Alvarez – členka kabinetu komisára Barniera, Jean-Charles Leygues – riaditeľ DG Regio a Jean-Marie Seyler – vedúci jednotky ISPA. Komisár sa počas jednodňovej návštevy stretol s predsedom vlády SR Mikulášom Dzurindom, podpredsedom vlády pre národnostné menšiny, ľudské práva a regionálny rozvoj Pálom Csákym, ministrom výstavby a regionálneho rozvoja SR Istvánom Harnom a ministrom zahraničných vecí SR Eduardom Kukanom. Ako člen prezídia Konventu o budúcnosti Európy mal pracovný obed so zástupcami SR v Konvente, s Jánom Figeľom, Irenou Belohorskou a Pavlom Hamžíkom. 

Pracovné rokovanie s predsedom vlády SR M. Dzurindom

Na úvod stretnutia predseda vlády SR poďakoval komisárovi M. Barnierovi za konštruktívnu spoluprácu a pomoc EK (osobitne vyzdvihol pomoc samotného M. Barniera) pri uzatvorení kapitoly Regionálna politika a koordinácia štrukturálnych nástrojov (29.7.2002). SR uzavretím 27 kapitol úspešne napreduje v plnení road map. Predseda vlády SR zdôraznil, že slovenskí občania si želajú skorý vstup do EÚ, dôkazom čoho je aj 78%-ná podpora podľa najnovšieho výskumu verejnej mienky. 

M. Barnier poďakoval za prijatie a ocenil úsilie M. Dzurindu a jeho vlády ako aj pokrok, ktorý dosiahla SR v rokovaniach s EÚ. Zdôraznil, že 78%-ná podpora slovenských občanov pre vstup do EÚ je dobrým signálom, ale v skutočnosti bude oveľa zložitejšie udržať tak vysoké percento podpory aj v budúcnosti. Podľa neho treba ľudí pravdivo informovať o EÚ, aby neboli po vstupe sklamaní z reality, predovšetkým z tvrdej konkurencie, aká vládne v EÚ. 

V súvislosti s uzavretím kapitoly Regionálna politika a koordinácia štrukturálnych nástrojov M. Barnier zdôraznil, že je dôležité, aby prijaté rozhodnutia neostali na papieri, ale aby sa dôsledne plnili (aj po voľbách). SR by mala v období 2004 – 2006 zo štrukturálnych fondov a Kohézneho fondu získať 1 750 mil. Euro M. Barnier vyslovil želanie, aby SR tieto peniaze naozaj efektívne využila, tj. aby sa nevrátili späť do Bruselu. Nefektívne využívanie prostriedkov EÚ podľa neho automaticky znamená oslabenie regionálnej politiky. Komisár preto vyslovil niekoľko odporúčaní pre SR, aby sa zabránilo takejto situácii: 
-	treba zlepšiť koordináciu na medzirezortnej úrovni; 
-	treba venovať zvýšené úsilie príprave kvalitných projektov;
-	Národný rozvojový plán musí byť vypracovaný v súlade s kritériami pre čerpanie zo štrukturálnych fondov a Kohézneho fondu;
-	osobitným problémom SR je podľa komisára program ISPA, najmä nedostatok dobre pripravených projektov v oblasti životného prostredia a z toho vyplývajúca nerovnováha medzi financovaním projektov v oblasti dopravnej infraštruktúry a v oblasti životného prostredia; 
-	kľúčovým je vytvorenie jedného platobného orgánu, aby sa uľahčila fakturácia a prevod platieb;
-	treba posilniť administratívne kapacity, určiť ich kompetencie a podporovať ich vzdelávanie a školenie v rámci rôznych výmenných programov; v nedostatočných administratívnych kapacitách vidí komisár slabú stránku verejnej správy nielen v SR ale vo všetkých kandidátskych a v niektorých členských krajinách; 

Predseda vlády M. Dzurinda označil za dôležité vyrovnávanie rozdielov medzi regiónmi a podčiarkol nevyhnutnosť investovania získaných finančných prostriedkov aj do iných regiónov, nielen do regiónu Bratislava. Na Slovensku je už naštartovaná reforma verejnej správy, dokončenie ktorej je a bude prioritou aj v nasledujúcom období. Uviedol, že vláda SR pripraví komplexný materiál, ktorý bude identifikovať prekážky a zároveň navrhne príslušné opatrenia na ich odstránenie, aby SR mohla efektívne a bezproblémovo čerpať prostriedky zo štrukturálnych fondov a Kohézneho fondu bezprostredne po vstupe do EÚ v roku 2004. 
   
Ďalšou témou rokovania bol Konvent o budúcnosti Európy (M. Barnier je členom prezídia Konventu). Komisár podčiarkol význam zastúpenia kandidátskych krajín v Konvente. Je dôležité, aby kandidátske krajiny boli súčasťou diskusií o reforme EÚ, do ktorej budú po rozšírení patriť. Uviedol, že citlivo vníma podporu SR pri hľadaní odpovedí a možných riešení, ako by mala rozšírená Európa fungovať. Podľa M. Barniera bude EK naďalej hrať dôležitú úlohu ako nestranné fórum za účelom vypracúvania návrhov pre prijímanie rozhodnutí predsedov vlád a hláv štátov. Ako uviedol komisár, úloha EK je nezastupiteľná, pretože spoločný záujem EÚ neznamená súčet záujmov členských štátov EÚ.    
 
Predseda vlády SR M. Dzurinda v reakcii poznamenal, že SR má podobné vízie o fungovaní budúcej rozšírenej Európy. 

Rokovanie s podpredsedom vlády SR P. Csákym a ministrom výstavby a regionálneho rozvoja I. Harnom

Komisár ocenil spoluprácu EK s podpredsedom vlády SR P. Csákym pri uzatváraní kapitoly Regionálna politika a vyzval SR, aby pokračovala v nastúpenom tempe a aby dôsledne plnila už prijaté rozhodnutia, pretože sa nachádza v priamej línii pred vstupom do EÚ. 

Podpredseda vlády P. Csáky uviedol, že SR je si vedomá toho, že hoci kapitola je predbežne uzavretá, treba vykonať ešte veľa práce, aby finančné prostriedky mohli byť plne využité na podporu regionálneho rozvoja. Komisár v tejto súvislosti opätovne zdôraznil, že predpokladom efektívneho čerpania prostriedkov zo štrukturálnych fondov a Kohézneho fondu sú kvalitne pripravené projekty. Pochválil SR za dobre pripravené projekty v oblasti zlepšenia dopravnej infraštruktúry (napr. projekt budovania železničnej trate Bratislava – Piešťany), no naďalej pretrváva ich nedostatok v oblasti životného prostredia. 

Minister výstavby a regionálneho rozvoja SR I. Harna informoval komisára M. Barniera o príprave Národného rozvojového plánu SR. Ten by mal byť predložený EK vo februári 2003. Národný rozvojový plán bude vypracovaný v súlade s kritériami pre čerpanie prostriedkov zo štrukturálnych fondov.
 
V súvislosti s nedostatočnými administratívnymi kapacitami minister I. Harna uviedol, že SR považuje budovanie administratívnych štruktúr za skutočnú prioritu. Informoval komisára, že v priebehu augusta a septembra tohto roka budú jednotlivé ministerstvá posilnené novými zamestnancami, čím sa zrealizuje plánované inštitucionálne zabezpečenie jednotlivých ministerstiev na rok 2002. Za dôležitý prvok v posilňovaní administratívnych kapacít, najmä v oblasti vzdelávania označil twinning. Spolu s podpredsedom vlády P. Csákym vyjadrili spokojnosť z doterajšieho pôsobenia spoločnosti Datar v SR a požiadali komisára M. Barniera o podporu pre pokračovanie tejto spolupráce vo forme twinningu, o ktorom sa má rozhodnúť 1.8.2002 na zasadnutí Twinning Steering Committee. Riaditeľ DG Regio J.-M. Leygues prisľúbil pomoc v tejto otázke, len čo bude overená zmluva medzi EK a Datarom.

Pracovné rokovanie s ministrom zahraničných vecí SR E. Kukanom

Minister zahraničných vecí SR E. Kukan ocenil dobrú úroveň spolupráce medzi EK a SR a vyzdvihol príspevok M. Barniera k úspešnému uzavretiu kapitoly Regionálna politika a koordinácia štrukturálnych nástrojov. Uzavretie kapitoly je však podľa ministra iba začiatok realizácie štrukturálnej politiky EÚ na Slovensku. Predovšetkým treba prijaté opatrenia v krátkom čase uviesť do života a  sfunkčniť vytvorené inštitúcie. Minister zahraničných vecí ďalej informoval komisára o stave rokovaní medzi SR a EÚ. SR má za sebou úspešnú etapu rokovaní, predbežne uzavrela 27 kapitol. Prioritou ostáva uzavrieť kapitolu Hospodárska súťaž v septembri a kapitoly Poľnohospodárstvo a Rozpočet do konca roka 2002.

Minister E. Kukan uviedol, že SR si je vedomá toho, že v prvých rokoch členstva môžu vzniknúť problémy s absorbovaním prostriedkov, najmä z dôvodu nedostatočne zabehnutého systému na prípravu projektov. Preto bude SR v rokovaniach presadzovať, aby bolo v prvých rokoch členstva umožnené ešte výraznejšie posilnenie Kohézneho fondu (až 45% prostriedkov štrukturálnych fondov, EK navrhuje 1/3) na úkor prostriedkov vyčlenených pre ostatné štrukturálne operácie. Prostredníctvom Kohézneho fondu by došlo k rýchlejšiemu a jednoduchšiemu spotrebovaniu týchto prostriedkov, pretože Kohézny fond je orientovaný na väčšie infraštruktúrne projekty v oblasti dopravy a životného prostredia.

Komisár M. Barnier v reakcii zdôraznil, že prípravou na Kohézny fond je predvstupový program ISPA. Keďže súčasným problémom SR je nedostatok kvalitných projektov ISPA, predovšetkým v oblasti životného prostredia, vznikajú opodstatnené obavy, že SR po vstupe by nebola schopná absorbovať navrhovaných 45% prostriedkov určených pre Kohézny fond. Podľa komisára 1/3 navrhovaná EK predstavuje dostatočné množstvo prostriedkov určených pre Kohézny fond. SR by sa mala prioritne venovať príprave projektov ISPA, aby sa vytvorila rovnováha medzi projektmi z oblasti dopravy a z oblasti životného prostredia (50% doprava – 50% životné prostredie). Z programu ISPA - oblasť životné prostredie –  by sa mali financovať nielen projekty zamerané na čističky vôd, ale aj projekty zamerané na dekontamináciu pôdy, na zabránenie znečisťovania vzduchu, atď. M. Barnier navrhol, aby sa vytvorila pracovná skupina (Task Force), pozostávajúca z odborníkov, ktorá by bola schopná vypracovávať kvalitné projekty. Na margo nedostatku dobrých projektov komisár uviedol, že to v žiadnom prípade nie je len problém kandidátskych krajín, ale podobné problémy sú aj v súčasných členských krajinách (napr. Grécko, Francúzsko – zámorské departementy).    

Minister zahraničných vecí E. Kukan vyzdvihol význam fungovania Spoločného konzultačného výboru Výboru regiónov a regiónov SR, ktorý by mal byť vytvorený na základe rozhodnutia Asociačnej rady SR-EÚ. Vláda SR schválila príslušné rozhodnutie svojím uznesením (č. 506/2002). Na strane EÚ je toto rozhodnutie ešte stále v štádiu schvaľovania. M. Barnier ubezpečil slovenskú stranu, že ju bude v najbližšom čase informovať o ďalších krokoch podniknutých zo strany EÚ v tejto oblasti.

Témou rozhovoru s ministrom zahraničných vecí E. Kukanom bol aj Konvent. Minister zvlášť ocenil vytvorenie pracovných skupín, ktoré sa budú detailne zaoberať kľúčovými otázkami reformy EÚ. M. Barnier v tejto súvislosti podotkol, že bol menový za vedúceho pracovnej skupiny zaoberajúcej sa otázkami obrany. Najväčšou výzvou je podľa neho budovanie politickej a obrannej identity EÚ, aby mohla zobrať osud do vlastných rúk a získať väčšiu nezávislosť od USA. 
      
Celkovo M. Barnier skonštatoval, že SR dosiahla v poslednom období významný pokrok v rokovaniach s EÚ. Za základný predpoklad ďalšieho napredovania označil stabilnú politickú situáciu (vytvorenie dôveryhodnej vlády po voľbách 2002) a vybudovanie dostatočných administratívnych kapacít. 

Závery

1.	Komisár M. Barnier počas návštevy ocenil spoluprácu EK s predstaviteľmi SR pri uzatváraní kapitoly Regionálna politika a koordinácia štrukturálnych nástrojov. Zároveň vyzval SR, aby pokračovala v nastúpenom tempe a aby dôsledne plnila už prijaté rozhodnutia za účelom efektívneho čerpania pomoci EÚ.  

2.	Štrukturálna politika a politika kohézie EÚ sú dôkazom toho, že EÚ je solidárne spoločenstvo, záujmom ktorého je vyvážený regionálny rozvoj smerujúci k uniformite (nie jednotnosti) Európy. SR bude po vstupe do EÚ, v období 2004 – 2006, čerpať prostriedky zo štrukturálnych fondov a z Kohézneho fondu vo výške 1 750 mil. Euro. 

3.	Uzavretie kapitoly Regionálna politika je iba začiatok procesu realizácie štrukturálnej politiky EÚ na Slovensku. SR musí v krátkom čase prijaté opatrenia uviesť do praxe a sfunkčniť vytvorené inštitúcie. 

4.	Podľa M. Barniera na Slovensku pretrvávajú nasledovné problémy:
-	nedostatočná medzirezortná koordinácia;
-	nedostatok kvalitných projektov ISPA v oblasti životného prostredia a z toho vyplývajúca nerovnováha medzi projektami v oblasti dopravy a v oblasti životného prostredia;
-	nedostatočné administratívne kapacity, ktoré sú predpokladom efektívneho čerpania prostriedkov EÚ; 

5.	Komisár M. Barnier podčiarkol význam zastúpenia kandidátskych krajín v Konvente, Kandidátske krajiny sú tak súčasťou diskusií o reforme EÚ, do ktorej budú po rozšírení patriť. Komisár zdôraznil nezastupiteľnú úlohu EK ako nestranného fóra za účelom vypracúvania návrhov pre prijímanie dôležitých rozhodnutí predsedov vlád a hláv štátov.